Bejaarde sakeman in huis vermoor  Callie van Heerden (78) is die afgelope naweek in sy huis vermoor. (Foto: Verskaf) ’n Bejaarde sakeman van Christiana in Noordwes is Sondag dood in sy huis aangetref. Die 78-jarige Callie van Heerden, eienaar van Callie’s Hardware op die dorp, is vermoedelik Saterdagaand deur twee verdagtes oorval wat deur ’n venster toegang tot sy huis verkry het. Kol. Amanda Funani, provinsiale polisiewoordvoerder, sê Van Heerden is met toue vasgebind. “Hy was alleen tydens die voorval en is die middag deur sy buurman in sy slaapkamer aangetref.” Funani sê die verdagtes het ’n televisie en verskeie ander huishoudelike items gesteel. Niemand is nog in verband met die voorval in hegtenis geneem nie. “Die polisie ondersoek tans ’n saak van moord en roof.” Die oorsaak van Van Heerden se dood is nie in dié stadium bekend nie en sal met behulp van ’n nadoodse ondersoek bepaal word.